সময় বহিয়া যায় নদীর স্রোতের প্রায়। বয়ে চলেছে সময়। নিস্তরঙ্গ জীবনে কখনও কখনও জেগে উঠছে কালের স্রোত। রাজ্যবাসী উত্তেজিত হচ্ছেন। উদ্বেলিত হচ্ছেন। তরঙ্গ উঠছে। ভোট-উৎসবকে কেন্দ্র করে কেউ কেউ ফের স্বপ্ন দেখছেন। বছরপাঁচেক আগে যে ‘পরিবর্তন’ সূচিত হয়েছিল, তারও পরিবর্তনের লক্ষ্যে উত্তেজিত হচ্ছেন কেউ কেউ। বদলে দেওয়ার এই ছবিটাই দেখা গিয়েছিল ২০১১ সালে। ভাবা গিয়েছিল, সব বুঝি বদলে যাবে ! বঙ্গদেশ বুঝি নতুন পথে প্রবাহিত হবে। নদীর স্রোতের ছলাৎছল জলোচ্ছ্বাসে জেগে উঠবে দু’ধারের বন্ধ কারখানা। শিল্প-বাণিজ্যে জোয়ার আসবে। পাঁচ বছর পর সেই সমস্ত স্বপ্নের মৃত্যুর রূপক হয়ে একাকী দাঁড়িয়ে থাকল সিঙ্গুরের পরিত্যক্ত কারখানার শেড।
ভেঙে পড়া, খসে পড়া সেই কারখানায় এখনও রক্ষী আছেন। ভোটের দিন কারখানা চত্বরে আগন্তুককে যিনি বলেন, ‘‘মৃতদেহ আগলে বসে রয়েছি।’’ মৃতদেহই ! স্বপ্নের মৃতদেহ ! মৃত সেই মায়ানগরীর দিকে এখন আর কারও দৃষ্টি নেই। যে জমি থেকে পশ্চিমবঙ্গের রাজনীতি ‘পরিবর্তনে’র জমি তৈরি করেছিল, এখন তাদের কাছেই সিঙ্গুরের রাজনৈতিক জমি বন্ধ্যা। সিঙ্গুরবাসীর সমস্ত স্বপ্ন চাপা পড়ে গিয়েছে ‘পরিবর্তনে’র উল্লাসে। আর যাঁরা একসময় বদলে ফেলতে চেয়েছিলেন সিঙ্গুরের চেহারা, কারখানা গড়ার স্বপ্ন দেখিয়েছিলেন, তাঁরাও এখন আর সিঙ্গুর নিয়ে আলোচনা করেন না। টাটা গোষ্ঠীর চলে যাওয়ার যাবতীয় দায় তাঁরা চাপিয়ে দেন তৎকালীন বিরোধী বর্তমান শাসকদলের ঘাড়ে। একবারের জন্যেও স্বীকার করেন না, সরকার যদি সে সময় কঠোর হতে পারত, ‘ইগো’ বিসর্জন দিয়ে বাস্তববাদী হতে পারত, তা হলে সমস্যার সমাধান হয়তো করা যেত। বেঁচে যেত স্বপ্ন। ভোটের সিঙ্গুর বুঝিয়ে দিয়েছে, এখন আর কিছুতেই কিছু এসে যায় না তার। ‘পরিবর্তনে’র ঝড় তাকে সামলাতে হয়েছে একসময়। সে বুঝে গিয়েছে, আসলে ‘পরিবর্তন’ বলে কিছু হয় না। বন্ধ্যা রাজ্যে সবই অপরিবর্তনীয়। পরিবর্তনের স্বপ্ন পতিত জমিতে মৃতদেহ হয়ে পড়ে থাকে। সময় থমকে থাকে। কারখানার শেডের মতোই নিশ্চল, নিস্তরঙ্গ হয়ে থমকে থাকে। 
সিঙ্গুরের কারখানার শেড আসলে সামগ্রিক পশ্চিমবঙ্গের ‘মিনিয়েচার’। যাঁরা ভাবছেন, যাঁরা আবার বদলের স্বপ্ন দেখছেন, তাঁরা ‘ইউটোপিয়া’ কল্পনা করছেন। ভুলে যাচ্ছেন, বর্তমান শাসক ৩৪ বছরের বদ্ধ সময়টিকেই আরও পাঁচ বছর এগিয়ে নিয়ে গিয়েছে। উন্নয়নের সামান্যতম স্রোতও তুলতে সমর্থ হয়নি তারা। দিনের পর দিন পরিত্যক্ত থাকতে থাকতে পুরনো বাড়ি যেমন ক্রমশ জীর্ণ হতে থাকে, ‘পরিবর্তনে’র আমলে ঠিক সেভাবেই আরও আরও পরিত্যক্ত, আরও জীর্ণ হয়েছে পশ্চিমবঙ্গ। নির্বাচন কমিশন, কেন্দ্রীয় বাহিনী, পুলিশ— সকলে মিলে চেষ্টা করছে গণতান্ত্রিক আবহ সুনিশ্চিত করে সেই ভেঙে পড়া বাড়িতে আলো-বাতাস সঞ্চারিত করতে। হাওয়া খেলেছে পোড়ো বাড়ির অলিন্দে। হাওয়া খেলে সিঙ্গুরের কঙ্কালসার কারখানা-শেডেও। কিন্তু মৃতদেহ হাওয়ায় জাগে না !